‘วรภัค’หาทางพลิกโฉมแบงก์กรุงไทย
เร่งมือสร้างแบรนด์ในกรุงเทพฯสั่งกวาดรายเล็กพนักงานบริษัท
25 ธ.ค. 2555

เร่งมือสร้างแบรนด์ในกรุงเทพฯสั่งกวาดรายเล็กพนักงานบริษัท
“วรภัค” พลิกโฉมกรุงไทยเพิ่มลูกค้าเอสเอ็มอีรายเล็ก พนักงานเอกชนพร้อมปรับปรุงแบรนด์
นายวรภัค ธันยาวงษ์ กรรมการผู้จัดการใหญ่ ธนาคารกรุงไทย กล่าวว่า ได้วางนโยบายปีหน้าให้กระจายตัวสินเชื่อ เพื่อให้เกิดการกระจายรายได้ในลูกค้าทุกกลุ่ม จะไม่ให้น้ำหนักไปทางใดทางหนึ่งมากเกินไป โดยมีความคิดที่จะเพิ่มสัดส่วนสินเชื่อเอสเอ็มอีรายเล็กให้มากขึ้น จากปัจจุบันสัดส่วนสินเชื่อเอสเอ็มอีมีประมาณ 20% ของสินเชื่อรวม ถือว่าสินเชื่อกลุ่มนี้ของธนาคารยังมีจำนวนไม่มาก 
“เอสเอ็มอีรายเล็ก รายกลาง ต่อไปต้องเดินตามคลัสเตอร์ของรัฐบาลว่ากลุ่มไหนเป็นดาวเด่น จากนั้นต้องจับทีมรายใหญ่ เอสเอ็มอีและรายย่อยให้เข้ากลุ่มกัน เพราะถ้าเราได้ลูกค้ารายใหญ่ ซัพพลายเออร์ก็จะต้องตามมา” นายวรภัค กล่าว
นายวรภัค กล่าวว่า อีกส่วนที่ต้องมีการปรับปรุง คือ สินเชื่อรายย่อย ต้องหันมาเน้นลูกค้ารายย่อยที่เป็นพนักงานเอกชนให้มากขึ้น ปัจจุบันธนาคารมีสัดส่วนสินเชื่อลูกค้ารายย่อย 30% ใกล้เคียงธนาคารขนาดใหญ่ด้วยกัน แต่เป็นกลุ่มลูกค้าข้าราชการที่ใช้บัญชีเงินเดือนผ่านธนาคาร ซึ่งธนาคารมีความแข็งแกร่งฐานลูกค้าต่างจังหวัดที่มีอยู่จำนวนมาก ฉะนั้นถึงถึงเวลาแล้วที่ธนาคารจะหันมาให้ความสำคัญกับลูกค้ารายย่อยที่เป็นพนักงานเอกชน
“ขณะเดียวกันนับจากนี้ไปภาพลักษณ์ของธนาคารกรุงไทยในกรุงเทพฯ จะต้องมีการปรับปรุงทั้งเรื่องสาขาและเรื่องแบรนด์ อย่างสาขาในกรุงเทพฯ พื้นที่ห้างสรรพสินค้าพารากอนทำไมไม่มีธนาคารกรุงไทย ถ้าจะดูเรื่องค่าเช่าและการทำกำไรของสาขาอย่างเดียวก็คงไม่ได้ ต้องมองภาพรวม เพราะเรื่องเหล่านี้คือการสร้างแบรนด์” นายวรภัค กล่าว
ทั้งนี้ หากเทียบจำนวนสาขาและเครื่องเอทีเอ็ม ธนาคารกรุงไทยไม่ได้น้อยไปกว่าธนาคารขนาดใหญ่ด้วยกัน มีเครื่องเอทีเอ็มทั่วประเทศ 8,200 เครื่อง มี 1,100 สาขา จึงสามารถเติบโตในกลุ่มลูกค้ารายย่อยได้อีกมาก
นายวรภัค กล่าวว่า ความเสี่ยงของภาคธุรกิจปีหน้า คือสถานการณ์การเมือง ทุกอย่างอยู่ที่รัฐบาลเป็นหลัก จึงอยากขอให้การเมืองนิ่งและมีการลงทุนตามแผนงานที่กำหนดไว้ เพราะภาพรวมเศรษฐกิจปีหน้าเศรษฐกิจโลกยังคงอ่อนแอ เติบโตช้ากว่าปีนี้